Tiener ‘getraumatiseer’ ná sy van ontvoerders ontsnap | Maroela Media
Krysten het in die val met haar slaap en bene die teerpad getref. (Foto: Verskaf)
“Al die ‘wat as’-vrae skop nou in. Wat as sy nie daarin kon slaag om weg te kom nie? Dit is vreesaanjaend om daaraan te dink,” het Louise aan Maroela Media gesê.
Louise se tienerdogter het Maandag uit ŉ bewegende motor gespring toe drie mans probeer het om haar in die straat waarin haar ouerhuis in Roodepoort in Johannesburg is te ontvoer.
Die 17-jarige Krysten het gister ná skool ŉ saamrygeleentheid gekry tot by ŉ winkel in Discovery, Roodepoort, waarna sy kort voor 14:00 oudergewoonte straataf huis toe gestap het.
“Sy het agtergekom dat drie mans in ŉ wit Volkswagen Citi Golf haar agtervolg. Daar is twee maniere om by ons huis uit te kom, so Krysten het omgedraai en ŉ ander rigting ingeslaan sodat die insittendes nie sou weet waar sy bly nie,” verduidelik Louise.
Die motor het toe verbygery maar haar egter minute later by ŉ kruising wat in dié straat inloop, ingewag.
“Die passasier in die agterste sitplek het uitgeklim en haar vir haar selfoon gevra. Toe sy nee sê, het die man haar gegryp en by die motor ingeboender. Die bestuurder het begin ry maar die motordeur was nog oop. Sy het haar selfoon na voor in die motor gegooi om die mans se aandag af te trek waarna sy uit die man agter se greep losgeruk het en uit die motor gespring het,” verduidelik Louise.
Sy sê die man het nog na Krysten se rigting gegryp, maar kon haar nie weer in sy greep vasvang nie en die motor het weggejaag.
Krysten het in die val met haar slaap en bene die teerpad getref en vir ŉ oomblik haar bewussyn verloor. “Toe sy bykom en agterkom waar sy is, het sy haarself opgehelp waarna sy sukkel-sukkel huis toe is om haar sussie te roep om te kom help,” vertel Louise.
Volgens Louise is Krysten in baie pyn en getraumatiseer na afloop van gister se gebeure.
“Ek was by die werk toe dit gebeur het en dit maak my op my senuwees om te dink my kind is nie eers veilig as sy van die skool af kom nie. Ons moet ons kinders leer dat jy nie meer alleen iewers heen kan stap nie. Dit is nêrens meer veilig is nie,” sê Louise.
Die gesin het die voorval by die polisie aangemeld.
Maroela Media het navraag by die betrokke polisiewoordvoerder gedoen en wag steeds op terugvoer.
Die familie se van is verwyder op hul versoek.
In die nuus ontvoering Roodepoort
Polisie fynkam plein in Kaapstad ná bomdreigement
Siestog! Eks bly sy kon weg kom. Dit kon baie erger gevolge gehad het. Sterkte, hoop jou net die beste toe in die bose werêld.
Dank Die Vader! Ek is so trots op jou dat jy alles gedoen het om los te kom. Jy is ń yster! Hoop jy word gou beter?
dankie Hemelse Vader die kind is nou veilig
dis n siek wereld en lewens word geneem vir aardse dinge
wat my pla is dat ”human trafficking”ook n probleem is
Bly die meisie het op haar voete gedink
Liewe ouers dis al lankal nie meer veilig vir jou kinders om alleen rond te loop nie! Ek is bitter bly die mensie is veilig en hoop sy word gou gesond, ligaamlik en emosioneel.
Krysten, baie bly dat jy kon wegkom!! Dis al wat tel.
Jy het mooi kop gehou.
Ek bid dat jy spoedig sal genees en oor die ding sal kom!!